CE FÂ? Sul Zoncolan daûr dal Zîr
Il Friûl al torne grant protagonist dal Zîr di Italie. E lu fâs cul Zoncolan, che ai 19 di Mai al cjaparà la atenzion di ducj i apassionâts des dôs ruedis. La corse colôr di rose e restarà in Cjargne ancje ai 20 di Mai, tornant a partî di Tumieç e rivant a Sapade. Rivis sù che a podaressin decidi il Zîr di Italie numar 101, che si conferme une oportunitât impuartante di fâ cognossi la tiere furlane, cun dutis lis sôs particolaritâts linguistichis e culturâls e la varietât dal paisaç.
Sabide ai 19 di Mai la corse e partirà di S. Vît dal Tiliment e, in 181 chilometris, si frontaran 5 Grancj premis de mont e 4.400 metris di disnivel. Si tocjarà la Mont di Ruvigne cu lis sôs pendencis altis, duncje la rive di Davai e intai ultins 45 chilometris, cence un metri di plan, si scjalaran Pas Ribatût, Siele Valcjalde e la Mont dal Zoncolan (de cueste plui dure, chê di Davâr). La dì dopo, domenie ai 20, e sarà la volte de tape dolomitiche di Tumieç a Sapade, da pît des risultivis de Plâf, de lungjece complessive di 180 chilometris. I coridôrs a passaran cheste volte la Val dal Tiliment, cun passaç a Vile, Dimpeç, For Disot, For Disore, pal Pas de Maurie fin al Pas di Trê Crôs e a chel di S. Antoni. Sperìn pardabon che tantis bandieris dal Friûl a svintulin al passaç de caravane dal Zîr.
fur_Latn fur_Latn fur_Latn